<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein amesema kuwa Mapinduzi yatasemwa kila siku, hata kama kuna baadhi ya watu hawapendi kuyasikia.Alisema mapinduzi ni jambo ambalo lina maslahi ya wananchi wote, ingawa kuna baadhi ya watu hawapendi kuyataja na kuyazungumza. Alisema kuwa Mapinduzi yalikuwa ni lazima yatokee na kufanywa, kutokana na dhuluma zilizokuwepo Zanzibar, kutokana na utawala wa Kisultani na Waingereza na ndipo vuvuguvugu la Mapinduzi likaanza.Alisema uchumi wa Zanzibar waliuhodhi, elimu, afya na kila kitu na mnyonge alikuwa hana maana wala starehe za aina yoyote. Badala yake, kulikuwa na mipaka na mahala pa kusherehekea pamoja na saa maalumu za kufanya starehe. Rais Shein alisema hayo jana katika hafla ya ufunguzi wa Daraja la Kimbonde Mzungu Wilaya ya Magharibi B Mkoa wa Mjini Magharib.Hafla hiyo ilifanyika katika eneo hilo la Kibonde Mzungu, ikiwa ni shamrashamra za miaka 56 ya Mapinduzi ya Zanzibar ya Januari 12, 1964. Rais Dk. Shein alisema kuwa ujenzi wa barabara na daraja hilo, ni uthibitisho wa matunda ya Mapinduzi, kwani kabla ya hapo hapakuwepo madaraja na barabara nzuri, kama ilivyo hivi sasa.Kila fedha inaporuhusu, tutajenga barabara hata barabara za juu Kinazini, Bububu hadi Mahonda, kwani gari ni nyingi sana,alisema.Alishatoa agizo kwa Wizara ya Mawasiliano, kutafuta jibu la ujenzi wa barabara ya juu kuelekea Kaskazini kwani ni lazima serikali ifanye hivo. Sambamba na hayo, Rais Shein alikubali daraja hilo kuitwa jina lake.  <topic>: kitaifa 